গফরগাঁও (ময়মনসিংহ) প্রতিনিধি  ময়মনসিংহের গফরগাঁও উপজেলার দত্তেরবাজার ইউ-নিয়ন পরিষদের আসন্ন নির্বাচনে চেয়ারম্যান পদ-প্রার্থী মোফাজ্জল হোসেনকে (৪০) গুলি করে ও কুপিয়ে হত্যা করেছে দুর্বৃত্তরা। গত শনিবার রাত ১০টার দিকে উপজেলার পাগলার বাজার থেকে বাড়ি ফেরার সময় স্থানীয় আওয়ামী লীগের এই নেতাকে হত্যা করা হয়। হত্যাকাণ্ডে জড়িত কেউ এখন পর্যন্ত গ্রেপ্তার হয়নি।  এই হত্যাকাণ্ডের প্রতিবাদ এবং দোষীদের গ্রেপ্তার ও বিচারের দাবিতে গতকাল রবিবার উপজেলা আওয়ামী লীগ ও এলাকাবাসী পৃথকভাবে বিক্ষোভ মিছিল করেছে।  মিছিলকারীরা পাগলা পুলিশ তদন্তকেন্দ্র ঘেরাও করে এবং একপর্যায়ে ভাঙচুর চালায়।  এ ছাড়া বিক্ষোভকারীরা মনদিলা এলাকায় গাছ ফেলে গফরগাঁও-বরমী সড়ক অবরোধ করে। এতে যান চলাচল বন্ধ হয়ে যায়।  খবর পেয়ে গফরগাঁও থানা পুলিশ ঘটনাস্থলে গিয়ে পরিস্থিতি নিয়ন্ত্রণে আনে।  ইউপি চেয়ারম্যান প্রার্থীকে গুলি ও কুপিয়ে হত্যার ঘটনায় পাগলা পুলিশ তদন্তকেন্দ্রের উপপরিদর্শক (এসআই) আশরাফ হোসেন, হারুন অর রশিদ, সহকারী উপপরিদর্শক (এএসআই) আবুল কাশেম, মাহমুদুল হাসান ও জামানকে প্রত্যাহার করে ময়মনসিংহ পুলিশ লাইনে নিয়ে যাওয়া হয়েছে।  গফরগাঁও  থানার ওসি মো. ওমর ফারুক সাংবাদিকদের জানান, ঘটনাস্থল থেকে একটি গুলির খোসা উদ্ধার করা হয়েছে। নিহতের পরিবারের পক্ষ থেকে এখন পর্যন্ত মামলা করা হয়নি।  উপজেলা আওয়ামী লীগের সাবেক সাধারণ সম্পাদক দুলাল উদ্দিন আকন্দ জানান, মোফাজ্জল দত্তেরবাজার ইউনিয়ন আওয়ামী লীগের প্রস্তাবিত কমিটির যুগ্ম আহ্বায়ক এবং ইউনিয়ন যুবলীগের সাবেক সভাপতি ছিলেন।  পুলিশ ও এলাকাবাসী জানায়, গত শনিবার রাত ১০টার দিকে পাগলা বাজারের বাচ্চুর বাসা থেকে স্থানীয় যুবলীগ নেতা মাজাহারুল ইসলাম সিজার ও সামাদ নামের আরেক ব্যক্তির সঙ্গে মোটরসাইকেলে বাড়ি  ফিরছিলেন মোফাজ্জল। মনদিলা সেতুর কাছে আসার পর দুর্বৃত্তরা পাঁচ-ছয়টি গুলি এবং এলোপাতাড়ি কুপিয়ে তাঁকে হত্যা করে। ঘটনার পর থেকে সিজার ও সামাদকে খুঁজে পাওয়া যাচ্ছে না।  ওই এলাকার বালিপাড়া গ্রামের আলম (৪৫) ও মো. আমির আলী (৫০) জানান, ঘটনার পরপরই ১০/১২ জন সশস্ত্র লোককে ময়রার খালের দিকে চলে যেতে দেখা যায়।  এদিকে মোফাজ্জলের বাড়িতে চলছে শোকের মাতম। তাঁর দুটি ছেলে রয়েছে। এর মধ্যে বড় ছেলে মেহেদী হাসান রাজা (১২) স্থানীয় বিদ্যালয়ের সপ্তম শ্রেণীর ছাত্র। ছোট ছেলে মোহন হাছান রাজা (৫) শিশুশ্রেণীতে পড়ে।  মোফাজ্জলের স্ত্রী রোকসানা বেগম সাংবাদিকদের কাছে অভিযোগ করেন, প্রশাসনের লোকজন ও সন্ত্রাসীরা মিলে পরিকল্পিতভাবে তাঁর স্বামীকে হত্যা করেছে। পাগলা বাজার ও টেকপাড়া এলাকায় জুয়ার আসর, ডলার ও হুন্ডির ব্যবসার প্রতিবাদ করায় তাঁকে প্রাণ দিতে হয়েছে।